História e-mailu

História e-mailu zahŕňa postupný vývoj technológií a štandardov, ktoré viedli k vzniku e-mailových systémov používaných v súčasnosti.

Po zavedení time-sharingu na začiatku 60. rokov 20. storočia sa stala možnou počítačová komunikácia medzi používateľmi toho istého systému. Významnou implementáciou bol projekt CTSS na Massachusetts Institute of Technology (MIT) v roku 1965. Spočiatku sa správy prenášali neformálnymi spôsobmi, napríklad prostredníctvom zdieľaných súborov, čo sa neskôr rozvinulo do prvých poštových systémov. Väčšina výrobcov skorých mainframeov a minipočítačov vyvinula vlastné, navzájom nekompatibilné poštové aplikácie. Postupne ich prepojila sieť brán a smerovacích systémov. Niektoré systémy podporovali aj formu okamžitého posielania správ, pri ktorej museli byť odosielateľ aj príjemca prihlásení súčasne.

V roku 1971 poslal Ray Tomlinson prvú e-mailovú správu medzi dvoma počítačmi v sieti ARPANET a zaviedol dnes bežne používanú adresnú syntax so symbolom „@“, ktorý označuje adresu používateľa v systéme. Prostredníctvom série dokumentov RFC sa postupne spresňovali pravidlá na prenos pošty pomocou File Transfer Protocolu (FTP). Počas 70. rokov vzniklo viacero ďalších e-mailových sietí, ktoré sa neskôr ďalej rozširovali.

V 70. a začiatkom 80. rokov sa začali objavovať proprietárne systémy elektronickej pošty. Spoločnosť IBM vyvinula v rokoch 1970 – 1972 interný systém na kancelársku automatizáciu, ktorý v roku 1974 nahradila systémom Office System (OFS) umožňujúcim výmenu správ medzi jednotlivcami. Tento systém sa neskôr vyvinul do systému IBM PROFS, ktorý bol najprv dostupný zákazníkom na požiadanie a komerčne uvedený v roku 1981. Spoločnosť CompuServe začala v roku 1978 ponúkať elektronickú poštu určenú pre internú kancelársku komunikáciu. Vývojový tím projektu Xerox Star používal e-mail už koncom 70. rokov. Spoločnosť Digital Equipment Corporation (DEC) začala v roku 1977 vyvíjať systém ALL-IN-1, ktorý bol uvedený v roku 1982. Hewlett-Packard uviedol v roku 1982 systém HPMAIL (neskôr HP DeskManager), ktorý sa stal najpredávanejším e-mailovým systémom na svete.

Protokol SMTP bol implementovaný v sieti ARPANET v roku 1983. V polovici 80. rokov sa začali objavovať e-mailové systémy pre lokálne siete (LAN). Koncom 80. a začiatkom 90. rokov sa zdalo pravdepodobné, že dominantným štandardom sa stane buď niektorý z proprietárnych komerčných systémov, alebo e-mailový systém X.400, ktorý bol súčasťou profilu OSI známeho ako Government Open Systems Interconnection Profile (GOSIP). Kombinácia viacerých faktorov však viedla k presadeniu dnešnej internetovej sady protokolov SMTP, POP3 a IMAP.PARTRIDGE, Craig. The Technical Development of Internet Email. IEEE Annals of the History of Computing, 2008-04, roč. 30, čís. 2, s. 3–29. Dostupné online [cit. 2025-12-15]. ISSN 1934-1547. DOI: 10.1109/MAHC.2008.32.

Počas 80. a 90. rokov sa e-mail stal bežným komunikačným nástrojom v podnikoch, vládnych inštitúciách, na univerzitách a v obrannom a vojenskom sektore. S príchodom webmailu a e-mailových klientov v polovici 90. rokov sa jeho používanie rozšírilo aj medzi širokú verejnosť. V 21. storočí sa e-mail stal všeobecne rozšíreným komunikačným prostriedkom. Popularita smartfónov od 10. rokov 21. storočia umožnila nepretržitý prístup k elektronickej pošte.

 Významné prvé použitia e-mailu 

 Ray Tomlinson je všeobecne považovaný za autora prvej elektronickej pošty odoslanej medzi dvoma rôznymi počítačmi v sieti ARPANET v roku 1971. Často býva označovaný za „vynálezcu moderného e-mailu“.
 Sylvia Wilbur, ktorá pracovala pre Petera Kirsteina na University College London, bola pravdepodobne jednou z prvých osôb v Spojenom kráľovstve, ktoré odoslali e-mail prostredníctvom siete ARPANET, a to v roku 1974.
 Kráľovná Alžbeta II. odoslala 26. marca 1976 prvý e-mail hlavou štátu. Správa bola odoslaná prostredníctvom ARPANET-u z Royal Signals and Radar Establishment v Anglicku.
 Prezidentská kampaň Jimmyho Cartera sa na jeseň roku 1976 stala prvou, ktorá použila elektronickú poštu na internú komunikáciu.

 Referencie 

Kategória:E-mail
Kategória:Elektronická komunikácia
Kategória:Internet
Kategória:Informatika